Poesia

**Poesia** on vuonna 2010 perustettu suomalainen kirjankustantamo. Yritysmuodoltaan osuuskuntamuotoinen kustantamo nojaa yhteisölliseen tuotantomalliin kustannustoimittamisesta taittoon ja kansien tekemiseen sekä viestintään ja hallintoon. Useat Poesian alkuaikojen julkaisuista löytyy vapaasti saatavilla verkossa. Poesian alkuaikoina teosten kansia painettiin Heidelbergin kohopainokoneella käsin. 

Poesian nykyisiä jäseniä ovat Virpi Alanen, Kristian Blomberg, Mikko Branders, Mikael Brygger, Erkka Filander, Pauliina Haasjoki, Tytti Heikkinen, Kimmo Kallio, Mari Koski, Sirpa Kyyrönen, Tiina Lehikoinen, V.S. Luoma-aho, Raisa Marjamäki, Reetta Pekkanen, Harry Salmenniemi, Sami Sjöberg, Henriikka Tavi, Jouni Teittinen, Olli-Pekka Tennilä, Miia Toivio ja Petra Vallila. Osuuskunnan jäseniin ovat kuuluneet myös mm. Marko Niemi, Tommi Parkko, Virpi Vairinen, Teemu Manninen. Osuuskunnan perustivat Henriikka Tavi, Miia Toivio, Marko Niemi, Olli-Pekka Tennilä, Kristian Blomberg ja Tommi Parkko Turun kirjamessujen yhteydessä vuonna 2010. 

Poesia mainitaan usein keskeisenä 2010-luvun fragmenttimuotoisen runouden julkaisijana. 

Poesian kustantamat teokset ovat voittaneet useita palkintoja. Esimerkiksi Erkka Filanderin, Pauli Tapion ja Jouni Teittisen Poesian kustantamat teokset on palkittu Helsingin Sanomien esikoiskirjapalkinnolla, Nihil Interitin Vuoden runoteos-palkinnon ovat voittaneet Kristian Blombergin sekä V.S. Luoma-ahon teokset, Kalevi Jäntin säätiön myöntämän Kalevi Jäntin palkinnon Antti Salmisen, Kristian Blombergin, Kaija Rantakarin, Reetta Pekkasen, Sini Silverin, Pauli Tapion sekä Aura Siltalan Poesian julkaisemat teokset. Tanssiva karhu -palkinnon on voittanut Lassi Hyvärisen Poesian kustantama teos *Kissa ja tuuli*. Yleisradion Kääntäjäkarhu -palkinnon ovat voittaneet Poesian julkaisemat käännökset Gunnar Björling: *Auringonvihreä* (Peter Mickwitcz ja Pauliina Haasjoki), saamelaisen nykyrunouden antologia *Tuulisolmut* (Kaisa Ahvenjärvi), John Keats: *Syksylle ja muita runoja ja kirjeitä* (Leevi Lehto) sekä Anne Carsonin *Punaisen omaelämäkerta* (Kristiina Drews). Elina Sallisen esikoisteokselle myönnettiin Suomen arvostelijain liiton Kritiikin kannukset -tunnustus, Virpi Vairisen teokselle Silja Hiidenheimon muistostipendi ja Erkka Filanderille Varsinais-Suomen taidepalkinto teoksesta *Siemenholvi*. Poesialle on myönnetty Keski-Suomen taidetoimikunnan Vuoden Vääntö -palkinto vuonna 2013 sekä Valtion kirjallisuuspalkinto vuonna 2014. 

Osuuskunta Poesia julkaisee kirjamuotoisten teosten lisäksi kotiin tilattavassa vihkomuodossa Poesiavihkot-sarjaa.  

Poesian toimintaa ovat tukeneet sen olemassaolon aikana useat suomalaiset yksityiset säätiöt sekä Taiteen edistämiskeskus toiminta-avustuksella.    

## Poesian kustantamina teoksensa julkaisseita

* Satu Erra
* Pauliina Haasjoki
* Pauli Hautala
* Lauri Hei
* Lassi Hyvärinen
* Mari Laaksonen
* Tiina Lehikoinen
* V. S. Luoma-aho
* Marko Niemi
* Raisa Marjamäki
* Joel Mäkipuro
* Henrik Pathirane
* Kaija Rantakari
* Elina Sallinen
* Antti Salminen
* Aura Siltala
* Sini Silveri
* Riikka Simpura
* Jouni Teittinen
* Olli-Pekka Tennilä
* Pauli Tapio
* Miia Toivio
* Virpi Vairinen
* Petra Vallila
* Taneli Viljanen
* Mikko Väänänen

## Lähteet

## Aiheesta muualla
*Poesian verkkosivusto
*"Kysymys on siitä että runoilijat on ottanut tuotantovälineet haltuun" - Osuustoiminta kirjakustantamisen vertaistuotantona Osuuskunta Poesiassa. Roiha, Taija 2015. Pro gradu -tutkielma. Jyväskylän yliopisto, taiteiden ja kulttuurin tutkimuksen laitos.
*Poesian Mukaan lukien -sarjan keskustelut Soundcloudissa